  Анжелика Тихонова корреспондент Владимир Невоструевез Удмуртиысь Кун Кенешлы тӧрое бырйизы. 16-тӥ оштолэзе элькун парламентлэн азьвыл чакламтэ 24-тӥ сессияз лушкем куара сётонлы йылпумъянъёсъя со понна 46 депутатъёс дурбасьтӥзы, куинез пумит луизы.  Пусъём, куара сётон азьын Владимир Невоструев понна Удмуртилэн тӧроез Александр Бречалов дурбасьтӥз. Мынам Кун Кенешын гинэ ӧвӧл, кызьы шуо, музъем вылын но соин тодматскыны, кызьы ужамзэ валаны дыры тырмыт вал. <…> Соин 24 час ӵоже герӟаськыны луэ – со туж кулэ. Соин ик мон Удмуртиысь Кун Кенешлэн тӧроезлэн интыяз Владимир Петрович Невоструев понна дурбасьтыны дэмласько Александр Бречалов, Удмуртилэн тӧроезАзьвыл, 2013-2017 аръёсы, Владимир Невоструев элькунысь Кун Кенешлэн тӧроез луыса ужаз вал ини. 2017-тӥ арын со интые Алексей Прасоловез пуктӥзы. Со туэ 25-тӥ южтолэзе ужоскетъёсызлэсь куштӥськиз.  Кун Кенешлэн регламентэзъя выль тӧроез бырйытозь солэсь ужъёссэ нырысетӥ воштӥсез Владимир Невоструев быдэсъяз. Владимир Петрович Невоструев – вордӥськиз 1959 арын 4-тӥ шуркынмонэ. Ижкарысь гурт возёсъя институтын гурт возёс механизация ӧнеръя вылӥ дышетскем басьтӥз. 1978-1980 аръёсы Свердловск улосвылысь Серов карын Совето Армиын службазэ нуиз. 1980-1998 аръёсы Юкаменск ёросысь «Трактор» колхозын нырысь механик, собере валтӥсь инженер, бӧрысь тӧро луыса ужаз. 1998-2000 аръёсы Юкаменск ёрос администрацилэн тӧроез вал. 2000-2002 аръёсы - Удмуртиысь гурт возёсъя но сиён-юонъя министр. 2002-2007 аръёсы – Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министр. 2007-2008 аръёсы – Удмуртиысь Кун Кенешысь агропром огъетъя, музъем кусыпъёсъя, инкуазез уже кутонъя но инкуазез утёнъя ялан ужась комиссилэн тӧроез. 2008-2012 аръёсы – Удмуртиысь ньылетӥ ӧтчам Кун Кенешлэн тӧроезлэн воштӥсез - агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез. 2012-2013 аръёсы - Удмуртиысь Кун Кенешлэн витетӥ ӧтчамаз тӧролэн воштӥсез - агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез. 2013-2017 аръёсы – Удмуртиысь Кун Кенешлэн тӧроез. 2017-2019 аръёсы – Удмуртысь Кун Кенешлэн тӧроезлэн нырысетӥ воштӥсез. 2020-тӥ арысен та дырозь – Кун Кенешлэн тӧроезлэсь ужъёссэ быдэсъясь. Тегъёс: Ижкар ВладимирНевоструев Удмуртия КунКенеш депутатъёс АлександрБречалов  